Mia Šabanović, studentica Dizajna i audiovizualnih komunikacija u Puli, predstavlja svoj opus radova koji možemo povezati sa studijskim vježbama ljudskoga tijela, najprije u Školi primijenjenih umjetnosti i dizajna, te potom na studiju.

Mia nastavlja istraživati naučene proporcije i ljudsku figuru da bi, upravo gradeći ljudski lik, iskazivala svoja emotivna stanja. Kroz tijelo u pokretu i određenom stanju vidimo njenu težnju za ekspresijom emocija, i to autoricu najviše zaokuplja. Najveću snagu iskazanih emocija postiže na manjim formatima .

Autorica gradi strukturu tijela crtačkim tehnikama, čvrstim linijama različitih karaktera kojima postiže volumen i prostor. Umjetnički crtež osnova je svim oblicima likovnog stvaralaštva pa tako i u kiparstvu. Skulptura, iako oblikovana od linijski istanjene mase, čini trodimenzionalno tijelo koje dominira prostorom i veže se uz liniju na crtežima, te je možemo povezati i s konturnom/obrisnom linijom koja obavija motiv.

Možemo reći da je Miji ova prva izložba i „prvi korak“ kojim se predstavlja vanjskome svijetu, ponajviše mladoj i budućoj publici, ali i osnažujući poticaj da nastavi graditi svoj likovni put dalje u tko zna kojem mediju, s tko zna kojom pričom, ali svakako u smjeru težnje prema osobnoj slobodi i samosvijesti.

Sanja Simeunović Bajec, prof.